
Betű formájú övveretek a Római Birodalomban

Az írott és ikonográfiai források tanúbizonysága alapján a Kr. u. 3. századi római katonai viselet legjellegzetesebb, egyszersmind szimbolikus szerepű eleme a deréköv (cingulum vagy cingulum militare) volt. Éppen e szimbolikus szerepkörnek köszönhetően az öveket igyekeztek változatos díszítésekkel ellátni, nem ritkán igen gazdagon. Az ezen változatosságra való igény sajátos, a Duna-vidékre jellemző megnyilvánulásai azok a bronzból és ezüstből készült övveretek, melyek külön-külön betűket formáznak, valaha a derékszíjakra applikálva pedig értelmes üzeneteket olvashatott ki belőlük szemlélőjük. Ezek általában az „Utere felix!” („Használd szerencsével!”) jókívánságot adták ki összeolvasva, s csak egy-két egyedi övgarnitúra ismert a kutatás számára, melyek nem ezt az olvasatot mutatják.
A dolgozatban néhány új, VTERE FELIX-típusú, közöletlen betű formájú bronzveret közreadása mellett egy publikálatlan, aquincumi lelőhelyű, egyedülálló ezüst övgarnitúra bemutatására is sor kerül. Ezen kívül a betű formájú övveretek kapcsán felmerülő tipológiai és kronológiai problémákra is igyekszünk rávilágítani és választ találni.



